DA Den Europæiske Unions Tidende CE 88/486

(2004/C 88 E/0499)

SKRIFTLIG FORESPØRGSEL E-0097/04

af Jean Lambert (Verts/ALE) til Kommissionen

(22. januar 2004)

Om: Miljøstøtte til Saint Lucia

Modtager Saint Lucia EU-støtte, f.eks. støtte til et fælleskabsbaseret program for naturarvturisme? Hvor meget beløber aftalen sig til? Hvordan er udgifterne fordelt? Hvilken værdi har programmerne for miljøet?

Er Kommissionen klar over, at Jane Tipson for nylig er blevet myrdet? Hun var en af dem, der grundlagde Eastern Caribbean Coalition for Environmental Awareness og samordnede det regionale program på Saint Lucia.

Er Kommissionen også klar over, at det påstås, at der er omfattende korruption og misbrug af EU-midler på Saint Lucia, samt at penge, som udtrykkelig er bevilget til miljøprojekter, ikke anvendes til dette formål? I bekræftende fald, hvilke foranstaltninger har Kommissionen truffet for at sikre, at midlerne bruges til rette formål?

Svar afgivet på Kommissionens vegne af Poul Nielson

(4. marts 2004)

Som AVS-land modtager Saint Lucia midler fra Den Europæiske Udviklingsfond i henhold til Cotonou-partnerskabsaftalen samt midler fra særlige budgetposter såsom den særlige ramme for bistand til traditionelle AVS-bananleverandører. EU's støtte til Saint Lucia har siden 1985 været på i alt 98 mio. EUR, hvoraf 58 mio. EUR stammede fra Stabex-overførsler (Stabex var en ordning under Lomé-aftalerne, som havde til formål at yde AVS-lande kompensation for fald i eksportindtægterne fra visse hovedafgrøder), og 24,2 mio. EUR blev ydet af Den Europæiske Investeringsbank (EIB) i form af lån og risikokapital.

Et lokalt baseret projekt for naturarvsturisme blev således finansieret og gennemført for Stabex-midler. Projektet til en værdi af 2 mio. EUR blev afsluttet i løbet af 2003. Som et resultat heraf blev der åbnet en offentligt tilgængelig naturpark. Endvidere bidrog projektet til at fremme økoturismen inden for den private sektor.

Gennemførelsen fulgte de normale EUF-procedurer i henhold til Stabex-rammerne; der blev udarbejdet detaljerede planer for arbejdet, og på grundlag heraf blev midlerne anvist. Delegationen modtog den afsluttende rapport om projektets gennemførelse, herunder alle finansielle oplysninger og regnskaber, den 18. februar 2004, og den er for øjeblikket ved at gennemgå rapporten grundigt. Der er planlagt en særlig revision af ovennævnte projekt, som forventes påbegyndt i begyndelsen af marts 2004. Herudover er uafhængige eksterne revisorer ved at forberede en detaljeret og samlet revision af samtlige Stabex-programmer, som skal være afsluttet i midten af 2004.

Kommissionen og regeringen på Saint Lucia tager påstande om misbrug af midler særdeles alvorligt. Regeringen er for sit vedkommende også ved at gennemføre tilbundsgående undersøgelser af sagen.

Jane Tipson var medlem af »Eastern Caribbean Coalition for environmental awareness (ECCEA)«. Denne organisation modtog et tilskud under miljøbudgetposten (Β7 6200) til et projekt vedrørende et regionalt initiativ til fremme af lokalt baseret naturturisme, miljøundervisning og bevarelse af ø-økosystemer i Østcaribien. Projektet påbegyndtes i april 2000 og sluttede den 31. december 2003. Omkostningerne ved projektet beløb sig til 1,7 mio. EUR, hvoraf Kommissionen bidrog med 1,4 mio. EUR. Inden for rammerne af dette projekt, der havde en regional dimension, fandt der en række aktiviteter sted på Saint Lucia, bl.a. aktiviteter vedrørende kommunikation og fremme af økoturisme og sund miljøforvaltning i Østcaribien.

Kommissionen beklager dybt, at Jane Tipson er død. En person, der er mistænkt for mordet, er blevet arresteret, og de normale retslige procedurer følges.